V Mordvínsku v utorok prepadli a vykradli peňažný transport traja zločinci, ktorí boli prezlečení za ochrancov zákona a využívali na presuny policajný automobil. Páchatelia ukoristili celkove 650.000 rubľov, ktoré boli určené na výplatu dôchodkov v regióne.
Dva podobné prípady zaznamenali takisto v utorok aj v ruskej metropole.
Na ulici Mosfilmovskaja, kde je sídlo viacerých diplomatických zastupiteľstiev, prepadlo trio za policajtov prezlečených páchateľov zamestnanca istej obchodnej spoločnosti. Muža spútali, presadili do policajného automobilu a s vozidlom obete, 400.000 rubľami v hotovosti a dvoma vrecami šatstva zmizli z miesta činu.
Na Izmajlovskej ceste sa pokúsila pätica zlodejov okradnúť štyroch zamestnancov súkromnej bezpečnostnej služby, avšak museli sa uspokojiť iba so skromnou korisťou v podobe jedinej pištole.
Dejiskom podstatne hroznejšieho zločinu sa stala obec Iľjičevo, kde dvaja za policajtov prezlečení zločinci zastrelili generálnu riaditeľku firmy Petrochim-Technologija Oksanu Lednevovú.
Motív tejto vraždy predbežne nie je jasný na rozdiel od zločinu, ktorého obeťou sa v Južno-Sachalinsku stal 49-ročný francúzsky zamestnanec spoločnosti Starstroj objavený v stredu ráno v ním obývanom byte. V tomto prípade išlo podľa kriminalistov evidentne o lúpežnú vraždu.